paragraph_text: Početak tog razdoblja koincidira s vremenom kada je Austrijsko Carstvo izgubilo prostrana područja na sjeveru Italije, najprije povodom Austrijsko-sardinijskog rata 1859., a potom nakon ulaska Kraljevine Italije (osnovane 1861.) na pruskoj strani u veliki Austrijsko-Pruski rat 1866. godine. Nakon teškog gubitka talijanskih područja (etnički Talijani su sredinom 19. stoljeća činili oko 1/6 ukupnog stanovništva Austrijskog Carstva), službena Austrijska politika je neko vrijeme svoje odane hrvatske i slovenske podanike sagledavala kao branu od opasnih talijanskih teritorijalnih težnji prema Istri i okolnim područjima. Takav se generalni anti-talijanski i pro-slavenski stav austrijske države relativno brzo promijenio, nakon što je Austro - Ugarska Monarhija zajedno s Kraljevinom Italijom i Njemačkim Carstvom formirala 1882. Trojni Savez - blisko povezani politički i obrambeni blok u tinjajućem sukobu s politikama Francuskog Carstva i Britanskog Carstva.